**NACRT**

Temeljem članka 77. stavak 3. Zakona o vodama ("Narodne novine" broj 66/19 i 84/21), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20), članka 24. stavak 1. Statuta Zagrebačke županije („Glasnik Zagrebačke županije“ broj 17/09, 31/09, 4/13, 6/13 - pročišćeni tekst, 5/18, 14/18, 18/18 - pročišćeni tekst, 3/20, 23/20, 6/21 i 10/21 - pročišćeni tekst) i članka 64. Poslovnika Županijske skupštine Zagrebačke županije („Glasnik Zagrebačke županije” broj 26/09, 5/13, 6/13 – pročišćeni tekst, 28/17, 5/18, 14/18, 18/18 – pročišćeni tekst, 23/20, 34/20, 10/21 – pročišćeni tekst i 42/21), na prijedlog javnog isporučitelja vodnih usluga Vodoopskrba i odvodnja Zagrebačke županije d.o.o. Koledovčina ulica 1, 10000 Zagreb, po prethodnom mišljenju Hrvatskih voda, KLASA: KLASA: 325-04/21-01/0000130 i URBROJ: 374-25-3-22-4 od 20.05.2022.godine, nakon prethodnog savjetovanja s javnošću, Županijska skupština Zagrebačke županije donijela je na \_\_. sjednici \_\_\_\_\_\_\_\_\_\_\_\_\_\_ godine

**O D L U K U**

**o odvodnji otpadnih voda na području**

**aglomeracije Rugvica**

**I. OPĆE ODREDBE**

Članak 1.

Odluka o odvodnji otpadnih voda (u daljnjem tekstu: Odluka) primjenjuje se na području aglomeracije Rugvica u koju su uključena naselja grada Dugog Sela i to: Andrilovec, Donje Dvorišće, Dugo Selo, Kopčevec, Kozinščak, Leprovica, Lukarišće, Mala Ostrna, Prozorje, Puhovo i Velika Ostrna te naselja općine Rugvica i to: Čista Mlaka, Črnec Dugoselski, Črnec Rugvički, Donja Greda, Dragošička, Hruščica, Jalševac Nartski, Ježevo, Nart Savski, Novaki Nartski, Novaki Oborovski, Obedišće Ježevsko, Oborovo, Okunšćak, Otok Nartski, Otok Svibovski, Preseka Oborovska, Prevlaka, Rugvica, Sop, Struga Nartska, Svibje i Trstenink Nartski.

Temeljem ovlasti iz Zakona o vodamaovom Odlukom određuje se:

1. opće odredbe
2. način odvodnje otpadnih voda s područja sustava javne odvodnje aglomeracije Rugvica
3. zemljopisne podatke o mjestima ispuštanja otpadnih voda iz sustava javne odvodnje, uključujući i iz kišnih preljeva
4. područja u kojima se dopušta ispuštanje otpadnih voda iz individualnih sustava odvodnje sanitarnih otpadnih voda do 50 ES, konkretno određenje uvjeta ispuštanja, na tom području sukladno propisu o graničnim vrijednostima emisija otpadnih voda te uvjete zbrinjavanja otpadnih voda iz sabirnih jama i mulja iz malih sanitarnih uređaja
5. dopuštena tehnička rješenja individualnih sustava odvodnje sanitarnih otpadnih voda do 50 ES po područjima, kao privremeno rješenje do priključenja na sustav javne odvodnje i/ili kao trajno rješenje, sukladno propisu o tehničkim zahtjevima za projektiranje, građenje, održavanje i kontrolu tehničke ispravnosti građevina za odvodnju otpadnih voda
6. tehničko-tehnološke uvjete priključenja građevina i drugih nekretnina na građevine urbane oborinske odvodnje te način i rokove priključenja na te građevine
7. nadležnost pojedinih isporučitelja vodnih usluga po područjima, ako na području vodnu uslugu pruža više isporučitelja
8. upućivanje na obvezu priključenja na građevine za javnu odvodnju sukladno uvjetima priključenja te Općim uvjetima isporuke vodnih usluga
9. nadzor i prekršajne odredbe
10. prijelazne i završne odredbe.

Članak 2.

Javna odvodnja je djelatnost skupljanja komunalnih otpadnih voda, njihova pročišćavanja i ispuštanja u prirodni prijamnik putem građevina za javnu odvodnju, te upravljanje tim građevinama, kao i djelatnost pražnjenja i odvoza komunalnih otpadnih voda iz individualnih sustava odvodnje, što uključuje i pražnjenje i odvoz mulja iz malih sanitarnih uređaja. Javna odvodnja ne uključuje pročišćavanje komunalnih otpadnih voda ako uređaj za pročišćavanje komunalnih otpadnih voda nije u funkcionalnoj uporabi, a uključuje pročišćavanje ako je kolektor sustava javne odvodnje priključen na uređaj za pročišćavanje industrijskih otpadnih voda.

Djelatnost javne odvodnje na području sustava odvodnje iz prethodnog članka obavlja javni isporučitelj vodnih usluga Vodoopskrba i odvodnja Zagrebačke županije d.o.o. Koledovčina ulica 1, Zagreb, koji zadovoljava uvjete propisane posebnim pravilnikom i Uredbom o uslužnim područjima „Narodne novine“ broj 147/2021(u daljnjem tekstu: Javni isporučitelj vodnih usluga).

Djelatnost javne odvodnje u dijelu koji se odnosi na djelatnost pražnjenja i odvoza komunalnih otpadnih voda iz individualnih sustava odvodnje, mogu obavljati i druge pravne ili fizičke osobe na temelju dobivene koncesije, sukladno odredbama zakona kojim se uređuju vodne usluge.

Članak 3.

Pojmovi, u smislu ove Odluke, imaju sljedeća značenja:

* ***aglomeracija***je područje na kojem su stanovništvo i/ili gospodarske djelatnosti dovoljno koncentrirani da se komunalne otpadne vode mogu prikupljati i odvoditi do uređaja za pročišćavanje otpadnih voda ili do krajnje točke ispuštanja,
* ***ES (ekvivalent stanovnik)***je organsko biorazgradivo opterećenje od 60 g O₂ dnevno, iskazano kao petodnevna biokemijska potrošnja kisika (BPK5),
* ***javna odvodnja*** je djelatnost skupljanja komunalnih otpadnih voda, njihova pročišćavanja i ispuštanja u prirodni prijemnik putem građevina za javnu odvodnju te upravljanje tim građevinama. Javna odvodnja je i djelatnost pražnjenja i odvoza komunalnih otpadnih voda iz individualnih sustava odvodnje, što uključuje i pražnjenje i odvoz mulja iz malih sanitarnih uređaja. Javna odvodnja ne uključuje pročišćavanje komunalnih otpadnih voda ako uređaj za pročišćavanje komunalnih otpadnih voda nije u funkcionalnoj uporabi, a uključuje pročišćavanje ako je kolektor sustava javne odvodnje priključen na uređaj za pročišćavanje industrijskih otpadnih voda,
* ***sustav javne odvodnje***je tehnički i tehnološki povezani skup građevina za javnu odvodnju od priključka korisnika vodne usluge do krajnje točke ispuštanja,
* ***mali sanitarni uređaji*** su uređaji za pročišćavanje sanitarnih otpadnih voda do 50 ES, uključujući i septičku jamu,
* ***pročišćavanje komunalnih otpadnih voda*** je obrada komunalnih otpadnih voda mehaničkim, fizikalno-kemijskim i/ili biološkim procesima,
* ***mješoviti sustav odvodnje*** se naziva sustav kod kojeg se sve skupine otpadnih voda odvode istim (zajedničkim) kanalima ili kolektorima
* ***razdjelni sustav odvodnje*** je sustav s dvije odvojene kanalske mreže, od kojih jedna služi za odvodnju oborinskih voda, a druga za odvodnju sanitarnih i industrijskih otpadnih voda
* ***interni odvodni sustavi***su tehnički i tehnološki povezan skup vodova, građevina i opreme za odvodnju otpadnih voda od priključka na komunalne vodne građevine do i unutar stambenih i poslovnih građevina, drugih građevina i nekretnina,
* ***individualni sustav odvodnje***je tehnički i tehnološki povezan skup građevina, vodova i opreme za odvodnju i pročišćavanje sanitarnih otpadnih voda iz jednog ili više kućanstava i/ili jednog ili više poslovnih prostora, koji nisu priključeni na sustav javne odvodnje; individualni sustavi odvodnje osobito uključuju odvodne kanale, sabirne jame, male sanitarne uređaje, uređaje za pročišćavanje industrijskih otpadnih voda, ispuste, kućne vodove i dr.,
* ***sustav prikupljanja i odvodnje otpadnih voda***je dio sustava javne odvodnje kojim se prikupljaju i odvode komunalne otpadne vode,
* ***otpadne vode***su sve potencijalno onečišćene industrijske, sanitarne, oborinske i druge vode,
* ***sanitarne otpadne vode*** su otpadne vode koje se nakon korištenja ispuštaju iz stambenih objekata i uslužnih objekata te koje uglavnom potječu iz ljudskog metabolizma i aktivnosti kućanstava,
* ***komunalne otpadne vode***su otpadne vode sustava javne odvodnje koje čine sanitarne otpadne vode ili otpadne vode koje su mješavina sanitarnih otpadnih voda s industrijskim otpadnim vodama i/ili oborinskim vodama određene aglomeracije,
* ***industrijske otpadne vode***su sve otpadne vode, osim sanitarnih otpadnih voda i oborinskih voda, koje se ispuštaju iz prostora korištenih za obavljanje trgovine ili industrijske djelatnosti,
* ***oborinske vode***su otpadne vode koje nastaju ispiranjem oborinama s površina prometnica, parkirališta ili drugih površina, postupno otapajući onečišćenja na navedenim površinama,
* ***priključak***je spoj internih vodovodnih i odvodnih sustava s komunalnom vodnom građevinom,
* ***otpadni mulj***znači preostali, obrađeni ili neobrađeni dio mulja iz uređaja za pročišćavanje komunalnih otpadnih voda,
* ***sabirna jama*** je vodonepropusna građevina bez odvoda i preljeva u koju se ispuštaju otpadne vode
* ***vodotok*** čini korito tekuće vode zajedno s obalama i vodama koje njime stalno ili povremeno teku.
* ***podzemne vode***su sve vode ispod površine tla u zoni zasićenja i u izravnom dodiru s površinom tla ili podzemnim slojem
* ***površinske vode***su kopnene vode, osim podzemnih voda, te prijelazne vode; pojam *površinske vode*uključuje i priobalne vode, kada se sukladno članku 3. stavku 1. Zakona o vodama odredbe ovoga Zakona odnose na priobalne vode te vode teritorijalnog mora kada se sukladno članku 3. stavku 2. podstavku 1. Zakona o vodama odredbe ovoga Zakona odnose na vode teritorijalnog mora.

**II. NAČIN ODVODNJE OTPADNIH VODA S PODRUČJA AGLOMERACIJE RUGVICA**

Članak 4.

Otpadne vode Aglomeracije Rugvica prikupljaju se sustavom javne odvodnje i dovode do uređaja za obradu otpadnih voda (ID 260) na lokaciji Posavska 3, Novaki Oborovski (u daljnjem tekstu: UPOV RUGVICA) i ispustom u vodno tijelo rijeke Save i to: vodno tijelo šifre CSRN0001\_018.

Iznimno od stavka 1. ovog članka u naseljima ili dijelovima naselja gdje nije izgrađen sustav javne odvodnje, odvodnja otpadnih voda obavlja se putem individualnih sustava odvodnje.

Sustav javne odvodnje na području aglomeracije Rugvica je dijelom mješoviti, a dijelom razdjelni. Na dijelu mješovitog sustava javne odvodnje iznimno za vrijeme velikog inteziteta oborina i povećanog dotoka oborinskih voda dozvoljeno je preljevanje preko rasteretnih građevina putem mreže kanala u vodno tijelo Sava (CSRN0001\_018)

Sastavni dio ove Odluke je pregledna karta/teritorijalni prikaz sustava javne odvodnje koja se objavljuje posebno na službenoj web stranici javnog isporučitelja vodnih usluga i na web stranici Zagrebačke županije, Općine Rugvica i Grada Dugog Sela.

Članak 5.

Prikupljanje i odvodnja otpadnih voda obavlja se putem:

- sustava javne odvodnje

- internog odvodnog sustava.

Do izgradnje sustava javne odvodnje u pojedinim dijelovima naselja odvodnja otpadnih voda obavlja se putem individualnih sustava odvodnje.

## Sustav javne odvodnje

Članak 6.

Sustav javne odvodnje je tehnički i tehnološki povezani skup građevina za javnu odvodnju od priključka korisnika vodne usluge do krajnje točke ispuštanja.

Sustav javne odvodnje sastoji se od sljedećih građevina i uređaja:

* kolektora,
* sekundarne mreže,
* precrpnih stanica,
* uređaja za obradu otpadnih voda (ID 260) na lokaciji Posavska 3, Novaki Oborovski veličine do 28 000 ES
* ispusne građevine na ispustu u prijemnik,
* drugih građevina pripadajućih navedenim građevinama.

Članak 7.

U sustav javne odvodnje ispuštaju se sanitarne i/ili industrijske otpadne vode.

Sustav javne odvodnje aglomeracije Rugvica je dijelom mješoviti, a dijelom razdjelni.

Članak 8.

* 1. sustav javne odvodnje smiju se ispuštati otpadne vode sukladno:
* odredbama zakona kojim se uređuju vode;
* odredbama Pravilnika kojim se propisuju granične vrijednosti emisija otpadnih voda;
* vodopravnoj dozvoli za ispuštanje otpadnih voda, odnosno okolišnoj dozvoli;
* odredbama odluke kojom se uređuje zaštita izvorišta vode za piće;
* odredbama ove Odluke;
* odredbama akata koje donosi Javni isporučitelj vodnih usluga kojima se određujuuvjeti priključenja.

Članak 9.

Prije ispuštanja u sustav javne odvodnje potrebno je prethodno pročistiti na odgovarajućem uređaju (predtretman) sljedeće otpadne vode:

* industrijske otpadne vode u kojima koncentracije onečišćujućih tvariprekoračuju dopuštene granične vrijednosti emisija otpadnih voda određene Pravilnikom o graničnim vrijednostima emisija otpadnih voda za ispuštanje u sustav javne odvodnje putem odgovarajućih uređaja za prethodno pročišćavanje;
* s površina uređenih za pranje vozila, mehaničarskih i bravarskih radionica za popravak motornih i drugih vozila, putem taložnica za krute tvari i odjeljivača lakih tekućina;
* iz skladišta i pogona koji u svom proizvodnom procesu skladište i/ili koriste ulja masti, boje, lakove, tekuće gorivo, otapala i slične tvari specifično lakše od vode, putem odgovarajućih odjeljivača lakih tekućina;
* restorana i kuhinja s prekomjernim sadržajem masnoće, ulja, krutih i plivajućih ostataka hrane putem odgovarajućih odjeljivača masti i ulja.

Članak 10.

U sustav javne odvodnje ne smiju se ispuštati otpadne tvari koje same ili u kombinaciji

s ostalim otpadnim vodama mogu prouzročiti:

* nastanak toksične ili eksplozivne atmosfere;
* koroziju cjevovoda i opreme u sustavu odvodnje;
* štetan utjecaj na sustav odvodnje i proces obrade na uređaju za pročišćavanje otpadnih voda;
* štetan utjecaj na ispuštanje pročišćenih otpadnih voda, zbrinjavanje i korištenje mulja nastalog pročišćavanjem otpadnih voda;
* iznenadno ili postupno zaustavljanje protoka otpadnih voda u sustavu odvodnje, uslijed velike naslage otpada, sedimenta ili velike količine ulja i masti;
* stvaranje koloidnih ili suspendiranih čestica koje pospješuju sedimentaciju kako u sustavu javne odvodnje tako i u recipijentu;
* kvar na crpnoj stanici koji može prouzrokovati aktiviranje sigurnosnih ispusta crpne stanice ili poplavu.

Članak 11.

* 1. sustav javne odvodnje ne smiju se ispuštati otpadne tvari kojima se ugrožava:
* projektirani hidraulički režim;
* stabilnost građevina sustava javne odvodnje;
* rad strojeva na crpkama i ostaloj opremi;
* tehnički nadzor i održavanje sustava javne odvodnje;
* zdravlje ili život djelatnika koji rade na održavanju sustava javne odvodnje i uređaja za pročišćavanje otpadnih voda;
* kao i povećavaju troškovi odvodnje i pročišćavanja voda.

Članak 12.

* 1. sustav javne odvodnje naročito se ne smiju ispuštati:
* krute i viskozne tvari, koje same ili u kontaktu s drugim tvarima mogu prouzročiti smetnje u protoku vode kroz cijevi ili druge smetnje u radu objekata i uređaja za odvodnju kao što su: pepeo, drozga, slama, otpaci i strugotine metala, plastike i drva, staklo, vlažne maramice, netkani tekstil, pelene, higijenski ulošci, masti i masnoće, perje, dlake, krv, meso, životinjske utrobe, vapneni mulj, ostaci vapna, otpad od proizvodnje piva, farmaceutski proizvodi, pesticidi, konzerve i ostaci destilacija, ostaci kemikalija, boja i sl., te talozi koji nastaju pri pročišćavanju voda, cementni mulj, ostaci betona kod proizvodnje betona, tvari koje nastaju čišćenjem i održavanjem betonara i asfaltnih baza kao i kruti otpaci hrane, plivajuće tvari i drugo,
* kisele i alkalne, agresivne i ostale štetne tvari koje nepovoljno djeluju na materijal od kojega su izgrađene cijevi, građevine i uređaji sustava za odvodnju, tvari koje same ili u kontaktu sa drugim tvarima mogu izazvati smetnje i opasnosti po zdravlje ili život ljudi ili spriječiti ulaz u kanale, građevine i uređaje radi održavanja i popravka kao što su: zapaljive i eksplozivne tekućine, štetni i otrovni plinovi neugodnog mirisa (sumporovodik, sumporni dioksid, dušikovi oksidi, cijanidi, klor i drugi), patogene bakterije ili virusi, radioaktivne materije, ostale štetne tvari i
* vode iz rashladnih sustava koje su toplije od 40° C.

## Interni odvodni sustav

Članak 13.

Interni odvodni sustav čine kanalizacijski vodovi s ili bez građevina za prethodno pročišćavanje otpadnih voda, crpne stanice i druge slične građevine za prikupljanje i odvodnju otpadnih voda iz građevina i drugih nekretnina u kojima nastaju otpadne vode, do zaključno kanalizacijskog priključka na sustav javne odvodnje.

Interni odvodni sustav vlasništvo je pravne ili fizičke osobe iz čijih se građevina i nekretnina prikuplja i odvodi otpadna voda.

Članak 14.

Otpadne vode ispuštaju se iz internog odvodnog sustava u sustav javne odvodnje preko kanalizacijskog priključka.

Javni isporučitelj vodnih usluga izdaje uvjete priključenja kojima se određuju tehnički zahtjevi za priključenje internog odvodnog sustava na sustav javne odvodnje.

Na mjestu spoja internog odvodnog sustava na sustav javne odvodnje u pravilu se nalazi kontrolno priključno okno, a izvodi se uz regulacijsku tj. građevinsku liniju na vlasnikovoj čestici.

Ukoliko nema kontrolnog priključnog okna, mjestom priključenja smatra se revizijsko okno na sustavu javne odvodnje na koji se priključuje interni odvodni sustav.

Ukoliko ne postoji priključno okno na internom odvodnom sustavu, niti revizijsko okno na sustavu javne odvodnje, mjestom priključenja smatra se pozicija spoja cijevi internog odvodnog sustava u cijev sustava javne odvodnje.

Članak 15.

Javnom sporučitelju vodnih usluga mora biti osiguran nesmetan pristup do priključnog okna odnosno mjesta priključenja radi kontrole funkcionalnosti kanalizacijskog priključka, mjerenja protoka i uzimanja uzoraka za kontrolu sastava otpadnih voda i kontrolu ispravnosti na svojstvo nepropusnosti i strukturalne stabilnosti sukladno važećem Pravilniku kojim se uređuju tehnički zahtjevi za građevine odvodnje otpadnih voda i ostalim pozitivnim propisima.

Članak 16.

Interni odvodni sustav gradi i održava o svom trošku vlasnik građevine ili druge nekretnine u kojoj nastaju otpadne vode.

Spoj internog odvodnog sustava na priključno okno izvodi Javni isporučitelj vodnih usluga na zahtjev i o trošku vlasnika ili zakonitog posjednika građevine ili druge nekretnine u kojima nastaju otpadne vode. Kanalizacijski priključak održava o svom trošku Javni isporučitelj vodnih usluga.

Priključak je vlasništvo Javnog isporučitelja vodnih usluga koji ga održava o svom trošku.

Zemljište koje čini jednu građevinsku česticu na kojoj je smještena jedna građevina, odnosno pogon koji predstavlja zaokruženu cjelinu može dobiti u pravilu jedan priključak na sustav javne odvodnje.

Članak 17.

Iznimno od odredbe čl.16.st.2., na zahtjev vlasnika građevine ili zakonitog posjednika nekretnine Javni isporučitelj vodnih usluga može dopustiti da isti sam izvede dio radova koji su potrebni za priključenje građevine na sustav javne odvodnje, uz uvjet da se radovi koje on izvodi odnosno organizira, obave prema tehničko-tehnološkim uvjetima Javnog isporučitelja vodnih usluga i pravilima struke, uz nadzor ovlaštene osobe Javnog isporučitelja vodnih usluga.

U slučaju iz stavka 1. ovog članka Javni isporučitelj vodnih usluga može uvjetovati da montažu i polaganje cijevi izvodi isključivo Javni isporučitelj vodnih usluga zbog složenosti zahvata, tehničkih ili drugih opravdanih razloga.

Članak 18.

U slučaju prikupljanja otpadnih voda kod razdjelnog sustava javne odvodnje, interni odvodni sustav mora biti također razdjelni.

Na ispuštanje otpadnih voda putem internog odvodnog sustava u sustav javne odvodnje odnose se odredbe članka 9. - 12. ove Odluke.

Članak 19.

Sustav interne odvodnje mora biti izgrađen i održavan tako:

* da isključi mogućnosti onečišćenja vodnog okoliša opasnim i drugim onečišćujućim tvarima, bilo razlijevanjem otpadnih voda i drugih opasnih tvari koje mogu dospjeti u interni odvodni sustav uslijed akcidentnih situacija (iznenadno ili izvanredno onečišćenje) po manipulativnim, prometnim i parkirnim asfaltniranim površinama, bilo prodiranjem onečišćenih voda u podzemne vode,
* da se spriječi prenošenje zaraznih bolesti,
* da ne ugrozi funkciju sustava javne odvodnje količinom ili sastavom otpadne vode,
* da je zaštićen od djelovanja uspora vode iz sustava javne odvodnje.

Članak 20.

Fizičke i pravne osobe koje moraju imati uređaj za predtretman otpadnih voda obavezne su za ispuštanje u sustav javne odvodnje kontrolirati sastav ispuštene pročišćene otpadne vode putem ovlaštenog laboratorija na pokazatelje prema Pravilniku kojim se uređuju granične vrijednosti emisija otpadnih voda sukladno izdanoj vodopravnoj ili okolišnoj dozvoli.

Na zahtjev Javnog isporučitelja vodnih usluga, fizičke i pravne osobe iz stavka 1. ovoga članka dužne su analitička izvješća o sastavu otpadne vode dostaviti Javnom isporučitelju vodnih usluga.

Fizičke i pravne osobe iz stavka 1.ovog članka dužne su čuvati analitička izvješća o sastavu otpadnih voda najmanje pet godina od dana uzorkovanja, te su ih dužne na zahtjev Javnog isporučitelja vodnih usluga dostaviti.

Na zahtjev Javnog isporučitelja vodnih usluga, fizičke i pravne osobe iz stavka 1. ovoga članka dužne su nadležnim osobama Javnog isporučitelja vodnih usluga omogućiti uzorkovanje i kontrolu sastava otpadnih voda u priključnom oknu, te uvid u stanje održavanja uređaja za predtretman, naročito ukoliko sastav otpadnih voda u priključnom oknu ne zadovoljava pokazatelje prema Pravilniku kojim se uređuju granične vrijednosti emisija otpadnih voda za ispuštanje u sustav javne odvodnje.

Fizičke i pravne osobe iz stavka 1. ovog članka posjednici građevina za odvodnju otpadnih voda, dužni su provoditi kontrolu ispravnosti tih građevina i uređaja, osobito na svojstvo vodonepropusnosti, strukturalne stabilnosti i funkcionalnosti na način i u rokovima utvrđenim posebnim propisima.

## Interni sustav oborinske odvodnje

## Članak 21.

Interni sustav oborinske odvodnje čine cjevovodi, zatvoreni ili otvoreni kanali, slivnici i druge građevine kojima se oborinske vode prikupljaju, pročišćavaju i odvode u građevine urbane oborinske odvodnje ili izravno u prijemnik.

Oborinske vode s uređenih javnih površina, izgrađenog i neizrađenog građevinskog zemljišta, zelenih površina, prometnica te drenažne vode, odvode se kod razdjelnog načina odvodnje građevinama urbane oborinske odvodnje.

Građevine oborinske odvodnje iz stambenih zgrada, poslovnih, industrijskih i drugih prostora grade i održavaju njihovi vlasnici kao internu odvodnju tako da oborinske vode prikupljaju i ispuštaju u građevine urbane oborinske odvodnje.

Uvjetno čiste oborinske vode s krovnih površina smiju se ispuštati u okviru građevinske čestice na način da se ne ugroze druge pravne osobe.

Kada nema izgrađenih građevina urbane oborinske odvodnje, oborinske otpadne vode moraju se prije ispuštanja u prijamnik pročistiti putem pjeskolova, separatora ulja, taložnice i sličnih uređaja za pročišćavanje.

Članak 22.

Nije dozvoljeno priključivanje interne oborinske odvodnje na sustav javne odvodnje otpadnih voda.

Građevine urbane oborinske odvodnje gradi i održava na svom području jedinica lokalne samouprave iz članka 1. stavka 1. ove Odluke, iz svog proračuna.

Jedinica lokalne samouprave ovlaštena je izravno prenijeti poslove upravljanja projektom gradnje građevina urbane oborinske odvodnje naJavnogisporučitelja vodnih usluga i uz njegov pristanak ako on ispunjava uvjete propisane propisima o poslovima i djelatnostima u prostornom uređenju i gradnji. Prijenos može obuhvatiti i poslove upravljanja izgrađenim građevinama urbane oborinske odvodnje ili samo poslove neposrednog održavanja građevina urbane oborinske odvodnje. O prijenosu sklapa se ugovor, najkraće na četiri godine, koji sadržava i plan građenja i održavanja tih građevina te sredstva za financiranje radova.

Kanale oborinske odvodnje s prometnica, koji su izgrađeni na cestovnom ili željezničkom zemljištu održavaju osobe koje su posebnim propisom određene za gospodarenje prometnicom.

Članka 23.

U građevine urbane oborinske odvodnje ne smiju se ispuštati sanitarne, industrijske druge otpadne vode.

Oborinske vode s površina u krugu industrijskih postrojenja, pogona, benzinskih crpki, prometnica i drugih površina koje mogu biti onečišćene, moraju se sakupljati putem pjeskolova odnosno slivnika i/ili linijskih rešetki s taložnicama te prije ispuštanja u građevine urbane oborinske odvodnje ili drugi prijemnik pročišćavati u odjeljivaču ulja i masnoćate drugim odgovarajućim uređajima za pročišćavanje.

Slivnici, linijske rešetke i slične građevine koje prihvaćaju onečišćene oborinske otpadne vode moraju imati taložnicu minimalne zapremine 0,25 m3, s dubinom, u pravilu, ne manjom od 1 m'. Ulični slivnici moraju se postavljati na odgovarajućim razmacima koji omogućavaju prihvat oborinskih voda s gravitirajućih slivnih površina.

**III. ZEMLJOPISNI PODACI O MJESTU ISPUŠTANJA OTPADNIH VODA**

**IZ SUSTAVA JAVNE ODVODNJE**

Članak 24.

Otpadne vode sustavom javne odvodnje dovode se na pročišćavanje na uređaj za obradu otpadnih voda (ID 260) na lokaciji Posavska 3, Novaki Oborovski velilčine do 28 000 ES aglomeracije Rugvica (dalje u tekstu: UPOV Rugvica).

KOORDINATE ULAZA OTPADNIH VODA na UPOV-u RUGVICA:

N= 5065970

E= 478744

H=95,62

KOORDINATE IZLAZA OTPADNIH VODA sa UPOV-a RUGVICA:

N= 5065785

E= 478101

H=100,90

KOORDINATE ISPUSTNIH RASTERETNIH GRAĐEVINA S TOČKOM ISPUŠTANJA NA KOORDINATI:

Kišni preljev Rugvica-Dugo Selo (RG1), ID:12225, u kanal, s točkom ispuštanja na koordinati E:481463; N:5073948;

Kišni preljev Rugvica-Dugo Selo (RG2), ID:12226, u kanal, s točkom ispuštanja na koordinati E:480431; N:5073686;

Kišni preljev Rugvica-Dugo Selo (RG3), ID:12227, u kanal, s točkom ispuštanja na koordinati E:479558; N:5073308;

Kišni preljev Rugvica-Dugo Selo (RG4), ID:12228, u kanal, s točkom ispuštanja na koordinati E:480056; N:5072798;

Kišni preljev Rugvica-Puhovo, (RG5), ID:12230, u kanal, s točkom ispuštanja na koordinati E:479589; N:5072577;

Kišni preljev Rugvica-Dugo Selo, (RG6), ID:12231, u kanal, s točkom ispuštanja na koordinati E:478675; N:5073521;

Kišni preljev Rugvica-Kopčevec (RG7), ID:12232, u kanal, s točkom ispuštanja na koordinati E:478431; N:5073745;

Kišni preljev Rugvica-Kopčevec (RG8), ID:12233, u kanal, s točkom ispuštanja na koordinati E:477781; N:5073510;

Kišni preljev Rugvica-Dugo Selo (RG9), ID:12234, u kanal, s točkom ispuštanja na koordinati E:478958; N:5073471;

Kišni preljev Rugvica-Lukarišće (RG10), ID:12235, u kanal, s točkom ispuštanja na koordinati E:482357; N:5074630;

Kišni preljev Rugvica-Mala Ostrna (RG11), ID:12236, u kanal, s točkom ispuštanja na koordinati E:482774; N:5071142;

Kišni preljev Rugvica-Rugvica (RG12), ID:12237, u kanal, s točkom ispuštanja na koordinati E:478955; N:5068745;

Kišni preljev Rugvica-Črnec rugvički (RG13), ID:12238, u kanal, s točkom ispuštanja na koordinati E:481016; N:5068938;

Kišni preljev Rugvica-Rugvica (RG14), ID:12239, u Črnec, s točkom ispuštanja na koordinati E:479705; N:5071110;

U slučaju izvanrednih okolnosti smiju se ispuštati otpadne putem sigurnosnog preljeva na ulazu uređaja:

Sigurnosni preljev UPOV-a Rugvica, ID 12240, s točkom ispuštanja na koordinati E:478744; N:5065970 u vodno tijelo rijeke Save (CSRN0001\_018).

**IV. PODRUČJA U KOJIMA SE DOPUŠTA ISPUŠTANJE SANITARNIH OTPADNIH VODA DO 50 ES, UVJETI ISPUŠTANJA NA TOM PODRUČJU TE UVJETI ZBRINJAVANJA OTPADNIH VODA IZ SABIRNIH JAMA I MULJA IZ MALIH SANITARNIH UREĐAJA**

Članak 25.

Na područjima na kojima je izgrađen sustav javne odvodnje komunalnih otpadnih voda nije dopušteno graditi individualne sustave odvodnje sanitarnih otpadnih voda do 50 ES.

Na područjima na kojima nije izgrađen sustav javne odvodnje komunalnih otpadnih voda, a čija izgradnja nije opravdana zbog ekonomskih i tehničkih razloga te je koncepcijski tako određeno, dopušteno je graditi individualne sustave odvodnje sanitarnih otpadnih voda do 50 ES kao trajno rješenje.

Na područjima na kojima se planira izgradnja sustava javne odvodnje komunalnih otpadnih voda dopušeno je raditi individualne sustave odvodnje sanitarnih otpadni voda do 50 ES kao privremeno rješenje i to isključivo do izgradnje sustava javne odvodnje komunalnih otpadnih voda, a najkasnije do roka i na način utvrđen u članku 44. ove Odluke.

Članak 26.

Na područjima na kojima nije izgrađen sustav javne odvodnje komunalnih otpadnih voda, sanitarne otpadne vode do 50 ES prikupljaju se građevinama za odvodnju otpadnih voda i ispuštaju se u sabirne jame ili pročišćavaju na malim sanitarnim uređajima i ispuštaju u površinske vode na način utvrđen u članku 36. ove Odluke.

Ispuštanje pročišćenih sanitarnih otpadnih voda s operećenjem većim od 50 ES, biorazgradivih industrijskih otpadnih voda s opterećenjem većim od 50 ES i industrijskih otpadnih voda sa specifičnim onečišćujućim tvarima, priortitetnim i prioritetnim opasnim tvarima u površinske vode rješava se sukladno odredbama Metodologije primjene kombiniranog pristupa kroz vodopravne akte.

Članak 27.

Sabirne jame, odnosno građevine za odvodnju i pročišćavanje otpadnih voda (individualni sustavi odvodnje) moraju biti izgrađeni sukladno prostorno-planskoj dokumentaciji, sukladno uvjetima utvrđenim propisima kojima se uređuje gradnja, propisima o vodama te odredbama ove Odluke. Pri njihovom održavanju i čišćenju ne smije doći do ugrožavanja zdravlja osoba koje obavljaju kontrolu, čišćenje ili održavanje sustava odvodnje.

Članak 28.

U sabirnejame ispuštaju se sanitarne otpadne vode i/ili industrijske otpadne vode.

Granične vrijednosti emisija istih trebaju zadovoljavati za ispuštanje u sustav javne odvodnje sukladno Pravilniku o graničnim vrijednostima emisija otpadnih voda.

Na ispuštanje otpadnih voda u sabirne jame primjenjuju se uvjeti ispuštanja otpadnih voda u sustav javne odvodnje iz članaka 9.-12 ove Odluke.

U sabirne jame ne smiju se ispuštati oborinske, drenažne vode i nepročišćene industrijske otpadne vode.

Članak 29.

Nije dozvoljeno ispuštanje sadržaja sabirnih jama po javnim i drugim površinama, u građevine urbane oborinske odvodnje, u površinske i podzemne vode.

Članak 30.

Sabirne jame moraju se nalaziti na mjestu do kojega je moguć pristup posebnim vozilima za pražnjenje sadržaja jame.

Visinska razlika od dna sabirne jame do mjesta pristupa vozila iz prethodnog stavka ne smije biti veća od 5 m'.

Udaljenost od ulaznog okna u sabirnu jamu do mjesta pristupa vozila iz stavka 1. ove Odluke ne smije biti veća od 20 m.

Sabirne jame moraju imati otvor za čišćenje, crpljenje i odvoz otpadne vode te uzimanje uzoraka za kontrolu kakvoće otpadnih voda, zatvoren poklopcem minimalnih dimenzija 60x60 cm.

Članak 31.

Individualni sustav odvodnje (odvodni kanali, sabirne jame, mali sanitarni uređaji, uređaji za pročišćavanje industrijskih otpdnih voda, ispusti, kućni vodovi i dr.) dužni su održavati vlasnici odnosno drugi zakoniti posjednici o svom trošku.

Nadzor nad održavanjem individualnih sustava odvodnje i nadzor nad postavljanjem malih sanitarnih uređaja obavlja Javni isporučitelj vodnih usluga.

Vlasnici odnosno drugi zakoniti posjednici individualnih sustava odvodnje dužni su ih prazniti putem Javnog isporučitelja vodnih usluga ili putem koncesionara i pod nadzorom vodnog redara u skladu sa zakonom kojim se uređuju vodne usluge i ostalim pozitivnim propisima.

Troškove pražnjenja sabirnih jama i mulja iz malih sanitarnih uređaja snosi vlasnik odnosno korisnik individualnogsustava odvodnje.

Članak 32.

Vlasnici, odnosno drugi zakoniti posjednici individualnog sustava odvodnje dužni su podvrgnuti individualni sustav odvodnje kontroli ispravnosti na svojstvo vodonepropusnosti, strukturalne stabilnosti i funkcionalnosti sukladno Pravilniku kojim se uređuju tehnički zahtjevi za građevine odvodnje otpadnih voda i rokovi obvezne kontrole ispravnosti građevina odvodnje i pročišćavanja otpadnih voda.

Članak 33.

Uslugu pražnjenja i odvoza komunalnih otpadnih voda iz individualnih sustava odvodnje obavlja Javni isporučitelj vodnih usluga ili iznimno koncesonar sukladno zakonu kojim se uređuju vode, vodne usluge i koncesije.

Pravna/fizička osoba koja je koncesijom stekla pravo pružanja usluge pražnjenja i odvoza komunalnih otpadnih voda iz individualnih sustava odvodnje isporučitelj je vodnih usluga.

Odluku o davanju koncesije za pružanje usluge pražnjenja i odvoza otpadnih voda iz individualnih sustava odvodnje donosi Javni isporučitelj vodnih usluga. Koncesija se daje na razdoblje od tri do pet godina.

Javni isporučitelj vodnih usluga može povjeriti gospodarskom subjektu poslove pražnjenja i odvoza komunalnih otpadnih voda iz individualnih sustava odvodnje ugovorom o nabavi javnih usluga. No time ta osoba ne stječe pravni položaj isporučitelja vodne usluge. Ugovor se ne može sklopiti na razdoblje dulje od ugovora o koncesiji za pražnjenje i odvoz komunalnih otpadnih voda iz individualnih sustava odvodnje.

Članak 34.

Sadržaj sabirnih jama na području u nadležnosti Javnog isporučitelja vodnih usluga prazni se i odvozi u bazen za prijem sadržaja sabirnih jama u sklopu UPOV-a Rugvica.

Mulj iz malih sanitarnih uređaja za pročišćavanje na području u nadležnosti Javnog isporučitelja vodnih usluga prazni i odvozi Javni isporučitelj vodnih usluga u postrojenje za dodatnu obradu mulja u sklopu UPOV-a Rugvica u aglomeraciji Rugvica.

Fizička ili pravna osoba koja obavlja pražnjenje i odvoz otpadnih voda iz sabirnih jamai mulja iz malih sanitarnih uređaja za pročišćavanje, dužna je nakon dnevne uporabe oprati i dezinficirati posebna vozila kojima se prevozi sadržaj sabirnih jama i mulja, te nastalu otpadnu vodu ispustiti na mjestu koje je odredio Javni isporučitelj vodnih usluga.

Zabranjeno je ispuštanje otpadnih voda iz individualnih sustava odvodnje putem upojnih bunara u podzemne vode.

Javni isporučitelj vodnih usluga vodi evidenciju čišćenja i pražnjenja sabirnih jama (podaci o korisniku, lokaciji. količini sadržaja, sastavu sadržaja i dr.).

Javni isporučitelj vodnih usluga vodi evidenciju o malim sanitarnim uređajima do 50 ES, (podaci o korisniku, lokaciji, kontroli održavanja, pražnjenja i odvoza mulja, te količini mulja iz istih i dr.).

Članak 35.

Javni isporučitelj vodnih usluga, u slučaju procjene da sabirne jame sadrže opasne ili štetne tvari koje mogu poremetiti rad uređaja za pročišćavanje otpadnih voda i funkcioniranje ispusta ili onečistiti prijemnik, ispitat će sastav sadržaja sabirne jame na fizikalno-kemijske i kemijske pokazatelje prije preuzimanja istog.

**V. DOPUŠTENA TEHNIČKA RJEŠENJA INDIVIDUALNIH SUSTAVA ODVODNJE SANITARNIH OTPADNIH VODA DO 50 ES, KAO PRIVREMENO RJEŠENJE DO PRIKLJUČENJA NA SUSTAV JAVNE ODVODNJE I/ILI KAO TRAJNO RJEŠENJE**

Članak 36.

Na području aglomeracije Rugvica nema zona sanitarne zaštite izvorišta.

Na području aglomeracije gdje su dopušteni individualni sustavi odvodnje sanitarnih otpadnih voda do 50 ES, iste se ispuštaju bez pročišćavanja u sabirnu jamu ili se pročišćavaju na uređaju za pročišćavanje s II. stupnjem pročišćavanja i ispuštaju u površinske vode.

Iznimno se dopušta ispuštanje pročišćenih sanitarnih otpadnih voda do 50 ES na uređaju za pročišćavanje sanitarnih otpadnih voda s II. stupnjem pročišćavanja neizravno u podzemne vode s procjeđivanjem kroz površinske filterske slojeve. Ovakav način ispuštanja dozvoljen je u slučajevima kada nema prijamnika površinskih voda, odnosno kada je prijamnik površinskih voda toliko udaljen od mjesta ispuštanja da bi odvođenje pročišćenih sanitarnih otpadnih voda prouzročilo nesrazmjerne troškove.

Prije ispuštanja u prirodni prijamnik, sastav pročišćenih sanitarnih otpadnih voda do 50 ES mora biti u skladu s graničnim vrijednostima emisija propisanim Pravilnikom o graničnim vrijednostima emisija otpadnih voda za ispuštanje u površinske vode.

Nije dozvoljeno ispuštanje pročišćenih sanitarnih otpadnih voda do 50 ES u cestovne kanale za oborinsku odvodnju s prometnica i u građevine urbane oborinske odvodnje.

Članak 37.

Fizičke osobe koje su vlasnici malih sanitarnih uređaja za pročišćavanje sanitarnih otpadnih voda do 50 ES dužne su održavati iste temeljem ugovora s proizvođačem ili isporučiteljom uređaja, odnosno putem druge pravne ili fizičke osobe osposobljene za održavanje tih uređaja.

Članak 38.

Fizičke i pravne osobe koje su vlasnici malih sanitarnih uređaja za pročišćavanje sanitarnih otpadnih voda do 50 ES obvezne su svake godine kontrolirati sastav otpadne vode.

Uzorkovanje i analizu sastava otpadnih sanitarnih voda obavlja ovlašteni laboratorij na ulazu i izlazu iz uređaja uzimanjem trenutačnog uzorka koji se analizira na sljedeće pokazatelje: KPKCr, BPK5, ukupna suspendirana tvar, ukupni fosfor, ukupni dušik i pH.

Fizičke i pravne osobe iz stavka 1. ovoga članka dužne su čuvati analitička izvješća o kvaliteti otpadne vode najmanje pet godina od dana uzorkovanja.

Zahvaćeni uzorak otpadne vode mora biti reprezentativan.

Kontrola sastava pročišćenih otpadnih voda obavlja se putem ovlaštenog laboratorija sukladno posebnim uvjetima građenja za ispuštanje otpadnih voda koju izdaje Javni isporučitelj vodnih usluga u skladu sa odredbama Općih uvjeta isporuke vodnih usluga.

**VI. TEHNIČKO - TEHNOLOŠKI UVJETI PRIKLJUČENJA GRAĐEVINA I**

**DRUGIH NEKRETNINA NA GRAĐEVINE URBANE OBORINSKE**

**ODVODNJE**

Članak 39.

Jedinica lokalne samouprave izdaje uvjete priključenja na građevine urbane oborinske odvodnje sukladno ovoj Odluci, u postupcima ishođenja lokacijske dozvole ili građevinske dozvole koja se izdaje bez lokacijske dozvole, koji se vode prema propisima o prostornom uređenju i gradnji.

Posebnim uvjetima priključenja određuju se tehničko-tehnološki uvjeti kojima mora udovoljiti građevina da bi njezin interni sustav oborinske odvodnje bio priključen na građevine urbane oborinske odvodnje.

Javni isporučitelj vodnih usluga na kojeg je jedinica lokalne samouprave prenijela nadležnost upravljanja projektom gradnje građevina urbane oborinske odvodnje, obavlja i poslove izdavanja uvjeta iz stavka 1. ovoga članka.

Članak 40.

U građevine urbane oborinske odvodnje ne smiju se ispuštati sanitarne i/ili industrijske otpadne vode, te oborinske otpadne vode bez da su prethodno pročišćene na separatoru ulja.

Odvodnja onečišćenih oborinskih voda obavlja se sukladno:

- odredbama zakona kojim se uređuju vode i propisa donesenih na temelju tog zakona,

- odredbama ove Odluke.

Članak 41.

Na ispuštanje oborinskih voda u građevine urbane oborinske odvodnje i drugi prijemnik odnose se odredbe članka 23. ove Odluke.

1. **NADLEŽNOST ODRŽAVANJA SUSTAVA JAVNE ODVODNJE**

Članak 42.

Komunalne vodne građevine za javnu odvodnju održava Javni isporučitelj vodnih usluga prema Planu rada i održavanja sustava javne odvodnje i uređaja za pročišćavanje otpadnih voda na način da su iste trajno u stanju funkcionalne sposobnosti.

Javni isporučitelj vodnih usluga dužan je održavati sustav javne odvodnje do kontrolnog priključnog okna odnosno mjesta priključenja utvrđenog u članku 14. ove Odluke.

Javni isporučitelj vodnih usluga mora građevine za javnu odvodnju otpadnih voda, osim onih građevina koje su posebnim propisima izuzete, podvrći kontroli ispravnosti na svojstvo strukturalne stabilnosti i funkcionalnosti, kao i svojstvo vodonepropusnosti u rokovima utvrđenim posebnim propisima.

Članak 43.

Kod predviđenih obustava odvodnje otpadnih voda, Javni isporučitelj vodnih usluga dužan je o tome unaprijed obavijestiti korisnike sustava javne odvodnje putem sredstava javnog priopćavanja i na vlastitoj internet stranici.

O dužem prekidu obavljanja djelatnosti javne odvodnje Javni isporučitelj vodnih usluga je dužan izvijestiti i jedinicu lokalne samouprave na čijem području obavlja djelatnost javne odvodnje.

1. **OBVEZA PRIKLJUČENJA NA GRAĐEVINE ZA JAVNU ODVODNJU**

Članak 44.

Vlasnik ili drugi zakoniti posjednik građevine koja se gradi dužan je priključiti svoju građevinu na komunalne vodne građevine sukladno posebnim uvjetima i uvjetima priključenja prije tehničkog pregleda za ishođenje uporabne dozvole prema propisima o gradnji.

Vlasnik ili drugi zakoniti posjednik izgrađene građevine dužan je priključiti svoju građevinu na komunalne vodne građevine sukladno Općim uvjetima isporuke vodnih usluga Javnog isporučitelja vodnih usluga, a najkasnije u roku od godinu dana od obavijesti Javnog isporučitelja vodnih usluga o mogućnosti priključenja sukladno propisima o gradnji i ozakonjenju nezakonito izgrađenih zgrada, a individualni sustav odvodnje nakon pražnjenja i čišćenja napustiti i sanirati na način kako to odredi Javni isporučitelj vodnih usluga.

Priključenje je potrebno izvesti sukladno odredbama ove Odluke, Općim uvjetima isporuke vodnih usluga Javnog isporučitelja vodnih usluga, te sukladno odredbama Zakona o vodama i Zakona o vodnim uslugama.

Opće uvjete isporuke vodnih usluga donosi Javni isporučitelj vodnih usluga i iste objavljuje na internetu ili na drugi prikladan način.

Članak 45.

Vlasnik ili drugi zakoniti posjednik druge nekretnine, osim građevine, može priključiti svoju nekretninu na komunalne vodne građevine ako je to dopušteno Općim uvjetima isporuke vodnih usluga.

Članak 46.

Radove priključenja izvodi Javni isporučitelj vodnih usluga ili njegov ugovaratelj, a stvarni trošak radova i materijala snosi vlasnik ili drugi zakoniti posjednik nekretnine koja se priključuje, osim ako Općim uvjetima isporuke vodnih usluga nije drukčije uređeno.

Članak 47.

Od obveze priključenja na komunalne vodne građevine za javnu odvodnju izuzima se vlasnik ili drugi zakoniti posjednik građevine ako je na drugi način, sukladno ovoj Odluci, vodopravnoj dozvoli za ispuštanje otpadnih voda ili rješenju o okolišnoj dozvoli, riješio odvodnju otpadnih voda iz svoje građevine.

1. **NADZOR I PREKRŠAJNE ODREDBE**

Članak 48.

Nadzor nad provođenjem ove Odluke u dijelu koji se odnosi na ispuštanje otpadnih voda, protivno ovoj Odluci, u sustav javne odvodnje, kojim upravlja Javni isporučitelj vodnih usluga provode vodni redari sukladno odredbama zakona kojim se uređuju vodne usluge, Općim uvjetima isporuke vodnih usluga i drugim internim aktima Javnog isporučitelja vodnih usluga.

Članak 49.

Na pravne i fizičke osobe koje ispuštaju otpadne vode protivno ovoj Odluci primjenjuju se prekršajne odredbe i novčane kazne propisane Zakonom o vodama i Zakonom o vodnim uslugama.

1. **PRIJELAZNE I ZAVRŠNE ODREDBE**

Članak 50.

Tehnička pitanja u vezi odvodnje i pročišćavanja otpadnih voda koja nisu uređena ovom Odlukom, Javni isporučitelj vodnih usluga urediti će Općim uvjetima isporuke vodnih usluga i svojim drugim internim aktima.

Članak 51.

Javni isporučitelj vodnih usluga može Općim uvjetima isporuke vodnih usluga definirati drugačije granične vrijednosti emisije otpadnih voda za pokazatlje BPK5, KPK, ukupni fosfor, ukupni dušik, sulfate i kloride u industrijskim otpadnim vodama za ispuštanje u sustav javne odvodnje od propisanih Pravilnikom o graničnim vrijednostima emisija otpadnih voda.

Članak 52.

Stupanjem na snagu ove Odluke prestaje važiti Odluka o odvodnji otpadnih voda (Glasnik Zagrebačke županije broj 14/07).

Članak 53.

Ova Odluka stupa na snagu osmog dana nakon objave u Glasniku Zagrebačke županije.

KLASA:

URBROJ:

Predsjednica Županijske skupštine:

Martina Glasnović

**PRILOZI:**

* Popratna karta